Kamil Samigullin

**Kamil Iskanderovitš Samigullin** (, ; s. 22. maaliskuuta 1985, Marin ASNT), tunnetaan myös nimellä **Abu Ahmad al-Kazani** (Абу Ахмад аль-Казани), on Tatarstanin tasavallan mufti vuodesta 2013. Hän on myös Tatarstanin tasavallan muslimien hengellisen hallituksen (DUM RT) puheenjohtaja, sekä hanafi-maturidi -tutkija ja vuodesta 2022 islamilaisten tiedeiden professori.

Samigullinin on kuvailtu olevan Koraanin hafiz, jonka asiantuntemus on tataarien- sekä koko Venäjän umman korkeimpaa tasoa. Samigullin aloitti uskonnollisen kouluttautumisensa vuonna 2003 Mahatškalan islamilaisessa yliopistossa jatkaen Turkissa, missä valmistui konservatiivisesta suufilaisesta İsmailağa -madrasasta vuonna 2007. Samigullin kuuluu Naqšbandi -veljeskuntaan. Hän puhuu sujuvaa arabiaa ja turkkia.

## Julkisia kannanottoja
Maaliskuussa 2026 Samigullin osallistui Iranin pääkonsulaatissa Kazanissa Iranin ajatollah Ali Khameinin muistotilaisuuteen, joka oli tätä aikaisemmin salamurhattu Yhdysvaltojen ja Israelin ilmaiskuissa. Samigullin ilmaisi tilaisuudessa muun muassa seuraavasti: "Sen, mitä Yhdysvallat ja Israel ovat tehneet maallenne, ei ole oikeutettavissa. Tämä on ihmisvihaa, todellinen vihan teko. Iranin kansa on menettänyt hengellisen isänsä.”

Kun Venäjä hyökkäsi Ukrainaan vuonna 2022, Samigullin totesi, että se oli "väistämätöntä ja perusteltua". Samigullin oli jo vuonna 2014 tukenut Krimin miehitystä.

Samigullin on ollut mukana valtioduuman kokouksissa "taistelemassa LGBT -propagandaa vastaan". Vuonna 2022 hän ilmaisi: "Erikoisoperaation alkamisen jälkeen olemme nähneet, kuinka maassamme on tapahtunut aggressiivista kansannousua. Länsi-myönteiset epäperinteiset näkemykset perhe- ja moraalikysymyksistä ovat kasvaneet voimakkaasti." Vuonna 2016 Samigullin oli todennut, että "ihmisten, joilla on ei-perinteinen suuntautuminen, tulisi tehdä parannus."

Kun lokakuussa 2023 Dagestanissa tapahtui anti-semitistisiä mellakoita, joissa muun muassa vallattiin lentokenttä Mahatškalassa, Samigullin esitti, että tekijöitä kohtaan pitäisi suoda "armahdusta". Hän tarkentaa: "On ilmeistä, että joukkovainotoimet Dagestanissa järjestivät ulkopuoliset toimijat, vaikka tietysti Israelin provosoimina. Dagestanin tapaus on myös puhdas provokaatio, jota länsimaiset tiedustelupalvelut käyttävät, leikitellen uskovien tunteilla."

Gazan sodan alettua Samigullin on osoittanut vahvan tukensa palestinialaisille ja kutsunut syypääksi "sionistisia tunkeutujia" sekä "kollektiivista länttä, joka tukee kansanmurhaa".

Samigullin kannattaa perjantairukouksen toimittamista tataarin kielellä. "Itse Allah loi meidät tataareiksi ja on meidän velvollisuutemme säilyttää kielemme ja siirtää se seuraavalle sukupolvelle”. Kun Samigullinilta kysyttiin tataarien harjoittamasta islaminuskosta ja sen perinteestä, vastasi Samigullin seuraavasti: "Tämä kysymys saa erinäisiä tulkintoja aikaan, mutta fakta on se, että meidän perinne on Sunna. Olemme todistettavasti seuranneet Abū Ḥanīfan Madhabia ja Abu Mansur al-Maturidin Aqidahia yli tuhat vuotta. Tämä on meidän perinne, ja kaikki muu on ulkopuolista vaikutusta, jota emme hyväksy".

Samigullin on puhunut Wahhabismia vastaan. Hänen mielestä venäläisten viranomaisten tulisi tunnustaa se äärijärjestöksi ja kieltää sen kaltainen toiminta kokonaan. Samigullinin edeltäjä muftina (2011–2013) oli Ildus Faizov, joka vuonna 2012 joutui terrori-iskun kohteeksi Kazanissa kun hänen autonsa räjähti. Myös Faizov oli ollut kriittinen islamin radikaaleja muotoja kohtaan.
## Koulutus

* Venäjän islamilaisen instituutin teologinen tiedekunta (2018)
* Kazanin islamilaisen yliopiston šaria-tiedekunta (2013)
* İsmailağa Cemaati (Turkki, 2007)
* Pohjois-Kaukasian islamilainen yliopisto (Mahatškala, 2003).

## Lähteet

## Aiheesta muualla

* Haastattelu tataarin kielellä
* Kamil Samigullin, Wikimedia Commons